b'\n_START_ARTICLE_\nSogn hagekoloni\n_START_PARAGRAPH_\nSogn hagekoloni er en hagekoloni som ligger helt s\xc3\xb8r i str\xc3\xb8ket Sogn i Bydel Nordre Aker i Oslo. I vest ligger Vestgrensa studentby og str\xc3\xb8ket Gaustadbekkdalen, i s\xc3\xb8r avgrenser Sognsvannsbanen hagekolonien fra str\xc3\xb8ket Ullev\xc3\xa5l Hageby, i \xc3\xb8st avgrenser Sognsveien og i nord Ring 3 hagekolonien fra resten av Sogn. Hagekolonien ble opprinnelig etablert i 1909 p\xc3\xa5 jordene tvers overfor der Ullev\xc3\xa5l universitetssykehus i dag er etablert. P\xc3\xa5 grunn av bygging av aldershjem ble hagekolonien flyttet til jordene ved siden av Ullevaal Stadion i 1929, som tidligere var en s\xc3\xb8ppelfylling. Det hindrer ikke at omr\xc3\xa5det i dag er en oase i Oslos st\xc3\xb8yende og travle hverdag._NEWLINE_Hagekolonien har 204 hytter av forskjellig standard. St\xc3\xb8rrelsen p\xc3\xa5 hyttene varierer, men maks st\xc3\xb8rrelse er 30 m\xc2\xb2 + bod p\xc3\xa5 2 m\xc2\xb2. St\xc3\xb8rrelsen p\xc3\xa5 parsellene er i gjennomsnitt 300 m\xc2\xb2. Parsellene leies av Oslo kommune, mens hyttene eies av den enkelte kolonist.  _NEWLINE_Parsellene p\xc3\xa5 Sogn er tilknyttet sommervann, men det er ikke tilknyttet kloakknett, bortsett fra hovedhuset som er hagekoloniens forsamlingslokale. Huset leies ut hele \xc3\xa5ret b\xc3\xa5de til kolonister og til andre interesserte. Husets festsal har plass til 80 personer og har alt av dekket\xc3\xb8y. Huset har et moderne kj\xc3\xb8kken med oppvaskmaskiner._NEWLINE_Det er stor aktivitet i hagen i sesongen (april\xe2\x80\x93oktober). Bl.a. arrangeres det h\xc3\xb8stmarked hvor kolonistene har laget syltet\xc3\xb8y, gel\xc3\xa9, saft og masse annet fra hagenes gr\xc3\xb8de. Markedet er \xc3\xa5pen for alle og annonseres p\xc3\xa5 hagens egne internettsider. _NEWLINE_I tillegg arrangeres det bingo, pub-kvelder, barne- og ungdomssamlinger og grillkvelder._NEWLINE_Det er \xc3\xa5pen kaf\xc3\xa9 hver s\xc3\xb8ndag i sesongen mellom kl. 13 og 15. Kaf\xc3\xa9en er \xc3\xa5pen for alle. _NEWLINE_Sogn Hagekoloni er tilknyttet Norges Kolonihageforbund og er medlem av Oslo krets av NKHF.'